1. ปัจจัยความเสี่ยง

1.1 ความเสี่ยงด้านการประกอบธุรกิจ

1.1.1 ความเสี่ยงเกี่ยวกับบุคลากร

บริษัทหลักทรัพย์ฯ มีความเสี่ยงจากการพึ่งพิงบุคลากรทางด้านการตลาด บริษัทและบริษัทย่อย
ได้ตระหนักถึงความเสี่ยงนี้และยึดหลักว่าบุคลากรของบริษัทหลักทรัพย์ฯ เป็นทรัพยากรที่มีค่า
ดังนั้นบริษัท จึงมีนโยบายที่จะสนับสนุนให้มีการพัฒนาบุคลากรอย่างต่อเนื่อง
และปลูกฝังวัฒนธรรมให้พนักงานมีความผูกพันกับองค์กร
รวมทั้งจัดให้มีสวัสดิการและผลตอบแทนให้เทียบเท่ากับอุตสาหกรรมเพื่อเป็นขวัญและกำลังใจให้แก่พนักงาน
นอกจากนี้ในส่วนของลูกค้ารายใหญ่ 10 รายแรก ในปี 2549 ซึ่งมีมูลค่าการซื้อขายคิดเป็นร้อยละ
20.5 ของมูลค่าซื้อขายรวมของบริษัทหลักทรัพย์ฯ
จะกระจายอยู่ภายใต้การดูแลของเจ้าหน้าที่การตลาดจำนวน 10 คน จาก 6 ทีม
เพื่อมิให้ปริมาณการซื้อขายได้กระจุกตัวอยู่กับเจ้าหน้าที่คนใดคนหนึ่งหรือทีมใดทีมหนี่ง
ทั้งนี้ภายหลังจากการลาออกของผู้บริหาร
เจ้าหน้าที่การตลาดและการขายสาขาของบริษัทหลักทรัพย์ฯจำนวน 11 สาขาแล้ว
มีลูกค้ารายใหญ่ลดลงจำนวน 1 ราย ซึ่งมีมูลค่าการซื้อขายรวมกันร้อยละ 2.54
ของมูลค่าการซื้อขายรวมของบริษัทหลักทรัพย์ฯในปี 2548
อย่างไรก็ตามบริษัทหลักทรัพย์ฯได้การดำเนินการจัดเจ้าหน้าที่การตลาดเข้ามาดูแลลูกค้ารายดังกล่าวเพื่อชักชวนให้ทำการซื้อขายตามเดิม

1.1.2 ความเสี่ยงด้านความผันผวนของตลาดหลักทรัพย์และภาวะเศรษฐกิจโดยรวม

บริษัทมีรายได้หลักมาจากการลงทุนในธุรกิจหลักทรัพย์ ได้แก่การเป็นนายหน้าซื้อขายหลักทรัพย์
โดยผ่านทางบริษัทหลักทรัพย์ฯ ซึ่งปกติจะมีจะมีสัดส่วนระหว่างร้อยละ 65 –85 ของรายได้รวม
อย่างไรก็ตามสำหรับปีสิ้นสุด วันที่ 31 ธันวาคม 2549
บริษัทมีสัดส่วนรายได้จากค่านายหน้าซื้อขายหลักทรัพย์ประมาณร้อยละ 82.2 ของรายได้รวม
เพิ่มขึ้นเทียบกับที่ร้อยละ 69.4 ในปี 2548 ที่ผ่านมา ทั้งนี้เนื่องจากในปี 2548
บริษัทและบริษัทย่อยมีกำไรจากการซื้อขายหลักทรัพย์ 174.6 ล้านบาท อย่างไรก็ตามในปี 2549
ตลาดหลักทรัพย์เกิดความผันผวนเนื่องมาจากภาวะทางการเมืองและเหตุการณ์ความวุ่นวายต่าง ๆ
ส่งผลให้กำไรจากการซื้อขายหลักทรัพย์ลดลงและปริมาณการซื้อขายหลักทรัพย์เฉลี่ยต่อวันของบริษัทหลักทรัพย์ลดลงจาก
969.4 ล้านบาทในปี 2548 เหลือ 537.2 ล้านบาทในปี 2549
ซึ่งส่งผลโดยตรงต่อรายได้จากค่าธรรมเนียมการซื้อขายหลักทรัพย์ของบริษัทหลักทรัพย์ฯ
อย่างไรก็ตามบริษัทหลักทรัพย์ฯ ได้พยายามลดความเสี่ยงดังกล่าวบางส่วน
โดยการมุ่งเน้นขยายฐานลูกค้าใหม่ทั้งลูกค้าสถาบันและลูกค้าต่างประเทศเพื่อเพิ่มส่วนแบ่งตลาด
นอกจากนี้บริษัทยังได้กระจายความเสี่ยงด้วยการลงทุนในธุรกิจอื่น เช่น ธุรกิจที่ปรึกษาทางการเงิน
และธุรกิจเพื่อการลงทุนในธุรกิจที่อยู่นอกตลาดหลักทรัพย์

1.1.3 ความเสี่ยงด้านการแข่งขันในธุรกิจหลักทรัพย์

เนื่องจากรายได้ส่วนใหญ่ของบริษัทมาจากรายได้จากธุรกิจหลักทรัพย์ของบริษัทย่อย
ซึ่งค่าธรรมเนียมนายหน้าการซื้อขายหลักทรัพย์ขึ้นอยู่กับภาวะตลาดและความเชื่อมั่นของนักลงทุน
แม้ว่าจะมีการออกข้อบังคับตลาดหลักทรัพย์แห่งประเทศไทย
เรื่องหลักเกณฑ์และวิธีการเรียกค่าธรรมเนียมในการเป็นนายหน้าหรือตัวแทนซื้อหรือขายหลักทรัพย์จดทะเบียนและกำกับดูแลกิจการที่ดีของสมาชิก
ฉบับที่ 2 พ.ศ. 2549 ที่ประกาศใช้ค่าธรรมเนียมซื้อขายหลักทรัพย์ทั่วไป ในอัตราไม่น้อยกว่าร้อยละ
0.25 เป็นเวลา 3 ปี
และสำหรับการซื้อขายหลักทรัพย์ผ่านระบบอินเตอร์เน็ตให้คิดค่าธรรมเนียมในอัตราไม่น้อยกว่าร้อยละ
60 ของอัตราค่าธรรมเนียมการซื้อขายทั่วไป ส่งผลให้เกิดความชัดเจนในการกำหนดราคา
แต่เนื่องจากในปีพ.ศ.2555 เป็นต้นไป ให้คิดค่าธรรมเนียมแบบต่อรองได้โดยเสรี บริษัทหลักทรัพย์ฯ
ได้ตระหนักถึงผลกระทบจากเหตุการณ์ดังกล่าวที่คาดว่าเกิดขึ้นในอนาคต
จึงได้มีการเตรียมการพัฒนาทั้งทางด้านบุคลากร การให้บริการ และเทคโนโลยีสารสนเทศ
โดยบริษัทหลักทรัพย์ฯ มีแผนงานที่จะยื่นขอใบอนุญาตธุรกิจใหม่ ๆ เพิ่มเติมได้แก่
ธุรกิจจัดการกองทุนส่วนบุคคล และธุรกิจซื้อขายตราสารอนุพันธ์
ทั้งนี้เพื่อกระจายประเภทธุรกิจและที่มาของรายได้ และในส่วนของบุคลากร
ทางบริษัทและบริษัทย่อยได้เล็งเห็นถึงความสำคัญของทรัพยากรบุคคลที่สามารถเพิ่มศักยภาพในการแข่งขันของบริษัทได้
จึงได้จัดให้มีการฝึกอบรม พัฒนาทักษะการทำงานเพื่อให้รองรับธุรกรรมใหม่ๆ
และเพิ่มคุณภาพการบริการแก่ลูกค้า
รวมถึงการให้บริการในส่วนของงานวิจัยและบทวิเคราะห์หลักทรัพย์ที่มีคุณภาพ
เพื่อเป็นข้อมูลประกอบการลงทุนแก่ลูกค้าของบริษัทหลักทรัพย์ฯ

นอกจากนี้ยังได้มีการพัฒนาระบบคอมพิวเตอร์ที่ใช้ในการติดต่อซื้อขายหลักทรัพย์ให้มีประสิทธิภาพ
และพัฒนาระบบซื้อขายหลักทรัพย์ผ่านทางเครือข่ายอินเตอร์เน็ต รวมทั้งการปรับปรุง Website
ภายใต้ชื่อ http://www.globlex.co.th
เพื่อให้การติดต่อเผยแพร่ข้อมูลกับทางลูกค้าเป็นไปอย่างมีประสิทธิภาพยิ่งขึ้น

1.1.4 ความเสี่ยงจากการผิดนัดชำระเงินของลูกค้า

ความผันผวนของสภาวะตลาดหลักทรัพย์มีผลทำให้เกิดความเสี่ยงจากการผิดนัดชำระเงินของลูกค้าในธุรกิจหลักทรัพย์
โดยเฉพาะในช่วงที่ราคาหุ้นมีแนวโน้มลดลง และลูกค้าที่ซื้อขายหลักทรัพย์ของบริษัทหลักทรัพย์ฯ
ส่วนใหญ่เป็นลูกค้ารายย่อยและลูกค้าเงินสด
บริษัทหลักทรัพย์ฯได้ลดความเสี่ยงโดยการคัดเลือกลูกค้าและพิจารณาการกำหนดวงเงินซื้อขายหลักทรัพย์ให้สอดคล้องกับฐานะทางการเงินของลูกค้า
รวมทั้งมีการตรวจสอบสถานะ การซื้อขายของลูกค้าในแต่ละวัน โดย ณ วันที่ 31 ธันวาคม 2549
บริษัทหลักทรัพย์ฯมีลูกหนี้ชั้นต่ำกว่ามาตรฐานและดอกเบี้ยค้างรับจำนวน 0.38 ล้านบาท
ซึ่งหนี้ดังกล่าวค้างชำระไม่เกิน 1-2 วัน อย่างไรก็ตาม ภายหลังวันที่ในงบดุล
บริษัทหลักทรัพย์ฯได้รับชำระคืนหนี้ดังกล่าวแล้วทั้งจำนวน

1.1.5 ความเสี่ยงจากการจัดจำหน่าย

บริษัทหลักทรัพย์ฯ มีการให้บริการการจัดจำหน่ายและรับประกันการจัดจำหน่ายหลักทรัพย์
ซึ่งในกรณีของการรับประกันการจัดจำหน่ายหลักทรัพย์ ทางบริษัทหลักทรัพย์ฯ
มีความเสี่ยงในกรณีที่ไม่สามารถจำหน่ายหลักทรัพย์ได้เต็มจำนวนที่ได้รับประกันไว้
ทำให้บริษัทหลักทรัพย์ฯ ต้องซื้อหลักทรัพย์ดังกล่าวเข้าบัญชีเงินลงทุน
และอาจมีผลขาดทุนจากการขายหลักทรัพย์ดังกล่าวในอนาคต อย่างไรก็ตาม ทางบริษัทหลักทรัพย์ฯ
ได้ตระหนักถึงปัจจัยความเสี่ยงดังกล่าว โดยก่อนการรับประกันการจัดจำหน่ายหลักทรัพย์ใดๆ
จะต้องทำการวิเคราะห์หลักทรัพย์ และความเป็นไปได้ในการจำหน่ายหลักทรัพย์ดังกล่าวทั้งจำนวน
รวมทั้งการทดสอบความต้องการของลูกค้าก่อนที่จะนำเสนอต่อคณะกรรมการวาณิชธนกิจเพื่อทำการพิจารณาอนุมัติเข้าร่วมการรับประกันการจัดจำหน่ายหลักทรัพย์แต่ละราย

1.1.6 ความเสี่ยงจากการดำเนินธุรกิจภายใต้กฎเกณฑ์ ระเบียบ ข้อบังคับ และประกาศ
ที่เข้มงวดของหน่วยงานที่กำกับดูแล

เนื่องจากบริษัทย่อยของบริษัท ได้แก่ บริษัทหลักทรัพย์ฯ และ บริษัทที่ปรึกษาฯ
ซึ่งประกอบธุรกิจหลักทรัพย์และที่ปรึกษาทางการเงิน
อยู่ภายใต้การควบคุมและกำกับของสำนักงานคณะกรรมการกำกับหลักทรัพย์และตลาดหลักทรัพย์
(“สำนักงาน ก.ล.ต.”) และตลาดหลักทรัพย์แห่งประเทศไทย
ดังนั้นบริษัทย่อยจะต้องปฏิบัติตามระเบียบกฎเกณฑ์ ข้อบังคับ และ ประกาศของหน่วยงานดังกล่าว
ซึ่งอาจทำให้เกิดข้อจำกัดต่อการกำหนดนโยบาย เป้าหมายในการดำเนินธุรกิจ
รวมถึงกลยุทธ์ด้านการแข่งขันของกลุ่มบริษัทและผลการดำเนินงานในอนาคต
ภายใต้ข้อจำกัดของหน่วยงานดังกล่าว
หากบริษัทและบริษัทย่อยปฏิบัติไม่ถูกต้องอาจต้องรับภาระเรื่องค่าปรับหรือการลงโทษในลักษณะต่างๆ
เช่นการตักเตือน การตัดคะแนน การสั่งพักใบอนุญาต หรือ การยกเลิกใบอนุญาต เป็นต้น

จากผลการตรวจสอบของสำนักงานคณะกรรมการกำกับหลักทรัพย์และตลาดหลักทรัพย์ในปี 2549
เกี่ยวกับระบบควบคุมภายในของบริษัทหลักทรัพย์ฯ
บริษัทหลักทรัพย์ฯได้ติดตามผลการตรวจสอบของสำนักงานคณะกรรมการกำกับหลักทรัพย์และตลาดหลักทรัพย์ในปี
2549 เกี่ยวกับระบบควบคุมภายในของบริษัทหลักทรัพย์ฯ
โดยบริษัทหลักทรัพย์ได้แก้ไขปรับปรุงการตรวจสอบในเรื่องระบบการป้องกันการใช้ข้อมูลภายในเพื่อประโยชน์ในการซื้อขายหลักทรัพย์
การป้องกันความขัดแย้งทางผลประโยชน์ เรียบร้อยแล้ว
โดยพบบางประเด็นที่บริษัทยังมิได้ปฏิบัติตามแนวทางอย่างเคร่งครัด เช่น
การปฏิบัติงานของหน่วยงาน Compliance
ที่ยังมิได้ตรวจสอบให้เป็นไปตามแผนการตรวจสอบในบางเรื่อง
การมิได้ทบทวนวงเงินอย่างน้อยปีละครั้ง การไม่บันทึกเทปการให้คำแนะนำ
การปรับปรุงทะเบียนโทรศัพท์ รวมถึงการให้เจ้าหน้าที่รับอนุญาตติดต่อกับลูกค้า
แต่โดยภาพรวมของบริษัทพบว่า ผลกระทบโดยรวมอยู่ในระดับต่ำ ความเสี่ยงโดยรวม (ไม่รวมด้าน
Information Technology Risk) อยู่ในระดับปานกลาง
ซึ่งเป็นระดับความเสี่ยงที่ลดลงเมื่อเทียบกับผลการตรวจสอบในครั้งก่อน โดยประเด็นเพิ่มเติมข้างต้น
บริษัทหลักทรัพย์ฯ ได้มีการดำเนินการแก้ไขให้เรียบร้อยแล้วในระหว่างปี

  1.1.7 ความเสี่ยงจากการขัดข้องของระบบคอมพิวเตอร์

ระบบคอมพิวเตอร์เป็นปัจจัยที่สำคัญในการดำเนินธุรกิจหลักทรัพย์
ซึ่งการขัดข้องหรือความผิดพลาดของระบบคอมพิวเตอร์จะมีผลกระทบโดยตรงกับการดำเนินงานและความน่าเชื่อถือของบริษัท
ปัจจุบันบริษัทหลักทรัพย์ฯได้จัดให้มีเครื่องแม่ข่ายที่มีประสิทธิภาพสูงสำหรับระบบซื้อขายหลักทรัพย์และระบบปฏิบัติการหลักทรัพย์
ซึ่งสามารถรองรับการประมวลผลข้อมูลปริมาณมากๆได้ รวมทั้งจัดให้มีแม่ข่ายสำรองที่สำนักงานใหญ่
ซึ่งได้ทำการตรวจสอบจนมั่นใจว่าสามารถนำมาใช้งานแทนแม่ข่ายหลักได้ในกรณีฉุกเฉิน
บริษัทยังได้จัดให้มีอุปกรณ์ป้องกันความเสียหายในศูนย์คอมพิวเตอร์อย่างเพียงพอ เช่น
เครื่องดับเพลิงอัตโนมัติ เครื่องตรวจจับควันและความร้อน เครื่องควบคุมอุณหภูมิและความชื้น
เครื่องสำรองไฟฟ้า และเครื่องกำเนิดไฟฟ้าสำรอง
ซึ่งอุปกรณ์ดังกล่าวได้มีการตรวจสอบและบำรุงรักษาอย่างสม่ำเสมอ

ปัจจุบันบริษัทและบริษัทย่อยได้จัดให้มีการสำรองข้อมูลที่สำคัญอย่างครบถ้วน
โดยจัดเก็บไว้ที่สาขาปิ่นเกล้าและมีการตรวจสอบความถูกต้องของข้อมูลอยู่เสมอ
นอกจากนี้ยังมีการจัดตั้งศูนย์สำรองระบบคอมพิวเตอร์ (Disaster Recovery Center)
ที่สำนักงานสาขาบางนา ซึ่งทำหน้าที่เป็นศูนย์กลางของระบบการซื้อขายในกรณีฉุกเฉิน
ทั้งนี้ได้ดำเนินการติดตั้ง รวมทั้งทดสอบระบบและอุปกรณ์ต่างๆ
เป็นที่เรียบร้อยครบถ้วนสมบูรณ์ตั้งแต่เดือน พฤศจิกายน 2547 นอกจากนี้
ในกรณีที่ปัญหาเกิดจากระบบของตลาดหลักทรัพย์ฯหรือจากระบบของบริษัทผู้พัฒนาโปรแกรม
ทางฝ่ายเทคโนโลยีสารสนเทศของบริษัทหลักทรัพย์ฯจะทำการประสานงานอย่างเร่งด่วนและใกล้ชิดกับบริษัทผู้พัฒนาโปรแกรม
และ ตลาดหลักทรัพย์ฯ เพื่อหารือถึงวิธีการแก้ไข
ซึ่งทั้งนี้ต้องเป็นไปตามขั้นตอนที่ตลาดหลักทรัพย์ฯกำหนด
พร้อมทั้งแจ้งให้ผู้บริหารของบริษัทหลักทรัพย์ฯทราบเป็นระยะ ทั้งนี้ ปี 2549
บริษัทฯไม่มีปัญหาเกี่ยวกับระบบคอมพิวเตอร์ที่เกิดจากความผิดพลาดของระบบของบริษัทฯ

1.2 ความเสี่ยงด้านการบริหารการจัดการ

1.2.1 ความเสี่ยงจากการที่กลุ่มผู้ถือหุ้นรายใหญ่ขายหุ้นของบริษัท

ณ วันที่ 31 ธันวาคม 2548 กลุ่มตระกูลคูหาเปรมกิจมีสัดส่วนการถือหุ้น ร้อยละ 79.81
ของจำนวนหุ้นที่จำหน่ายได้แล้วทั้งหมดของบริษัท
ต่อมากลุ่มดังกล่าวได้ทำการขายหุ้นบางส่วนเพื่อลดสัดส่วนการถือหุ้น ทำให้ ณ วันที่ 18 สิงหาคม
2549 ซึ่งเป็นวันปิดสมุดทะเบียนครั้งล่าสุดมีสัดส่วนการถือหุ้นเหลือร้อยละ 37.09
ของจำนวนหุ้นที่จำหน่ายได้แล้วทั้งหมดของบริษัท
การขายหุ้นดังกล่าวมิได้เป็นการขายให้กลุ่มพันธมิตรแต่เป็นการขายหุ้นให้กับผู้ลงทุนรายย่อยในตลาดหลักทรัพย์ฯ
จึงไม่มีผลกระทบต่อโครงสร้างการบริหารและการจัดการของบริษัท

1.2.2 ความเสี่ยงจากการที่ผู้ถือหุ้นรายใหญ่ถือหุ้นเกินกว่าร้อยละ 25

ณ วันที่ 18 สิงหาคม 2549 กลุ่มตระกูลคูหาเปรมกิจถือหุ้นในบริษัท ร้อยละ 37.09
ของจำนวนหุ้นที่จำหน่ายได้แล้วทั้งหมดของบริษัท หรือคิดเป็นสัดส่วนการถือหุ้นที่มากกว่า 1 ใน 4
มีผลให้ผู้ถือหุ้นกลุ่มดังกล่าวมีสิทธิในการออกเสียงคัดค้านมติที่ประชุมผู้ถือหุ้นในทุกกรณีที่ต้องการเสียงอนุมัติมากกว่า
3 ใน 4 อย่างไรก็ตาม บริษัทมีกรรมการอิสระจำนวน 3 ท่าน จากกรรมการบริษัทจำนวน 7 ท่าน
คิดเป็นร้อยละ 42.85 ทำหน้าที่ควบคุมดูแลตรวจสอบ
รวมทั้งให้คำแนะนำในการดำเนินงานของบริษัทให้มีความโปร่งใสและถูกต้อง